Fernando Chueca Goitia

Fernando CHUECA Goitia [ĈUEka] (Madrido, 29-a de majo 1911 - Madrido, 30-a de oktobro 2004) estis hispana arkitekto kaj eseisto, same kiel akademiano, arkitektura historiisto kaj fakulo, kaj tial estas konsiderata esenca figuro en la hispana arkitekturo de la 20-a jarcento.

Lia agado en la Hispana Enlanda Milito, en kiu li partoprenis en la savo de la arkivoj de la Palaco de Liria, kaj la profesia elpurigo de 1942 fare de la frankisma diktaturo — kiam oni malpermesis al li praktiki sian profesion dum kvar jaroj — turnis lian profesian vivon al la historio de arkitekturo.

Inter la postenoj, kiujn li plenumis, indas rimarki, ke li estis Profesoro pri Arthistorio ĉe la Supera Teknika Lernejo de Arkitekturo de Madrido, membro de la Reĝa Akademio de Belartoj de San Fernando kaj pri Historio, Prezidanto de la Instituto de Hispanio inter 1978 kaj 1986 kaj Dekano de la Oficiala Kolegio de Arkitektoj de Madrido inter 1999 kaj 2002. Li ankaŭ disvolvis politikan agadon el sia liberala ideologio, en la USDE, la PDP kaj la UCD, pro kio li estis elektita senatano en 1979.

Lia laboro kiel arkitekto estis kompletigita per produktiva korpuso de skriba verkaro, inter kiuj elstaras Breve historia del urbanismo, Invariantes castizos de la arquitectura española (Mallonga Historio de Urbismo, Tradiciaj Invariantoj de Hispana Arkitekturo, 1947), Arquitectura española del siglo XVI (Hispana arkitekturo de la 16-a jarcento, 1953), Ensayos críticos sobre la arquitectura (Kritikaj eseoj pri arkitekturo (1967), kaj ĉefe la monumenta Historia de la arquitectura española. Edad antigua y media (Historio de hispana arkitekturo: Antikva kaj mezepoka epokoj, 1964), kiun li kompletigis en 2001 per la volumo Edad moderna y contemporánea, (Moderna kaj nuntempa epokoj). Li estis la aŭtoro de la du versioj de la biografio de Andrés de Vandelvira (1954 kaj 1971) kaj kunaŭtoro de tiu de Juan de Villanueva (1949) kun Carlos de Miguel.

Bibliografio
 Sambricio, Carlos (1998). «Fernando Chueca Goitia, historiador de la arquitectura» (pdf). Goya (264): 131-143. ISSN 0017-2715. Arkivita el originalo la 2an de aprilo 2013.

Kategorio:Hispanaj arkitektoj
Kategorio:Hispanaj eseistoj